## UKM 06/25 What would Jesus do?

## Sammendrag av saksorienteringen Denne saken handler om å løfte frem verdien av den kristne tro som ressurs i unge menneskers liv. Alle mennesker er kalt til å følge Jesus. Å følge Jesus kan gi mening, retning og tilhørighet. For at barn og unge skal ønske å følge Jesus, er det viktig at de har kjennskap til historiene om Jesus og hva det kan bety å følge han.

## Komiteens merknader Komiteen legger saksorienteringen til grunn. Komiteen har følgende merknader:

1. **Innledende merknad**

Spørsmålet «What would Jesus do/Hva hadde Jesus gjort» (WWJD) er stort og mangfoldig, det finnes ikke ett svar som gjelder for alle. Komitéen ønsker derfor hverken å konkretisere og definere dette entydig, eller å angi hva som er riktig måte å følge Jesus. Ens personlige fortolkning av Bibelen vil være individuell, og hver enkelt må derfor selv tolke sitt moralske kompass i lys av fortellinger om Jesu liv.

På grunn av ulike bibeltolkninger vil man i noen tilfeller få ulike svar på hva Jesus ville gjort. Dermed vil man få ulike svar på spørsmålet som fører til ulik etterfølgelse av Jesus. Og derfor kan ikke denne saken handle om hva som er rett eller gal tolkning av Bibelen.

Komiteen ønsker å legge til at det er uenighet i komiteen. Et flertall mener ens tolkning av Bibelen er personlig og individuell, og hvert individ må derfor kunne tolke sitt moralske kompass i lys av Jesus fortellinger og eksempel. Mindretallet mener at Jesus forteller oss hva som er rett og galt, noe som gjør “moralkompasset” lettere å følge i hverdagen, men også i situasjoner som kan oppfattes som mer krevende.

1. **Kunnskap om Jesus som «verktøykasse»**

Kunnskap om Jesus og hans møter med mennesker kan fungere som en «verktøykasse» til bruk i egne livssituasjoner. Fortellingene om Jesu liv gir eksempler på hvordan han møtte mennesker med omsorg, rettferdighet og tilgivelse. Dette kan inspirere og veilede oss i vår hverdag.

* I hverdagen: Refleksjoner over Jesu liv kan gi oss et «pust i bakken», hjelp til ettertanke, i situasjoner med stress, angst og usikkerhet, og et moralsk kompass når vi står overfor små og store valg.
* I krevende situasjoner: Jesus kan være et forbilde når vi møter konflikter, kriser eller mellommenneskelige utfordringer. Hans vilje til å lytte, vise nåde og søke forsoning kan gi retning i situasjoner som ellers oppleves fastlåste.
* Som fremtidshåp: For mange er Jesus ikke bare et forbilde fra fortiden, men også et håp og en veiviser for framtiden. I møte med motgang og vanskeligheter kan troen på Kristus gi styrke, utholdenhet og retning videre.

På denne måten kan Jesu liv og handlinger være en kilde til støtte både i dagliglivet og i de mest utfordrende situasjoner.

1. **Verdier**

Fortellinger om Jesus handler om verdier med betydning for møter med mennesker, i krisesituasjoner og konflikter, i møte med utenforskap og urettferdighet. For eksempel kan tilgivelse være viktig i situasjoner som mobbing og utenforskap, der det å bygge broer og skape forsoning er avgjørende.

Å følge Jesus og ha ham som moralsk kompass innebærer å leve med kristne verdier. Samtidig er dette ikke verdier som bare gjelder innenfor kirken. Mange av dem er universelle og deles av mennesker på tvers av tro og livssyn. Et eksempel er Den gylne regel – «Alt dere vil at andre skal gjøre mot dere, det skal også dere gjøre mot dem». Denne regelen uttrykker en felles menneskelig erfaring og et etisk grunnlag som mange kan slutte seg til.

Komitéen ser på Jesus som radikal innenfor medmenneskelighet, inkludering og nestekjærlighet. Vi må også tørre å være radikale på disse områdene. Vi må tørre å gå ut av konfortsonen og møte alle med forståelse og nestekjærlighet, ikke med fordømmelse. I hverdagen kan det bety å tørre å gå bort til noen som ser ut til å trenge hjelp. I samfunnet generelt er mange redd for å ta kontakt med andre. Vi har muligheten til å være et synlig lys for andre. “Love others so radicaly, that they wonder why.”

Sosialt og politisk engasjement, både lokalt og globalt, kan også ses som en naturlig del av kristen etterfølgelse. Etterfølgelse av Jesus handler dermed ikke bare om den enkeltes indre liv, men også om aktiv deltakelse i å fremme fellesskap og ansvar i verden vi er en del av.

Komiteen viser også til saken om religiøs ekstremisme (07/24), hvor verdier som fellesskap, respekt og ansvar ble framhevet som sentrale. Disse verdiene er viktige motkrefter mot ekskludering, fordommer og ekstremisme, og de viser hvordan Jesu eksempel kan bidra til å bygge inkluderende og trygge fellesskap i vår tid.

1. **Tro, trygghet og synlighet**

Det er viktig å styrke barn og unges trygghet i troen. Synlige ting, som et WWJD-armbånd, kan gi en opplevelse av fellesskap og identitet. Slike symboler bør imidlertid knyttes til undervisning, refleksjon og samtale for å gi dypere mening og forankring.

Noen opplever det utfordrende å være en synlig kristen. Derfor er det viktig at kirken tilbyr trygge arenaer for tro, fellesskap og samtale. Her kan barn og unge møte andre som deler troen, stille spørsmål, og oppleve støtte i sin kristne identitet.

Dette er avgjørende for at barn og unge skal få mulighet til å bli kjent med Jesus, og til å forstå hva som står sentralt i Jesu oppdrag og budskap.

1. **Ressurser og verktøy**

Komiteen opplever at det ofte brukes de samme fortellingene om igjen. Den kirkelige undervisningen bør derfor inneholde et bredere utvalg av fortellinger om Jesus. Fortellingene viser hvordan Jesus møtte mennesker i ulike situasjoner, og kan gi barn og unge et rikt bilde av hva kristen tro kan bety i praksis.

Refleksjonsspørsmålene som DnkU har utarbeidet til denne saken har inspirert flere ungdomsutvalg til gode samtaler og refleksjoner og kan brukes når det skal utvikles undervisningsmateriell om WWJD.

«Verktøykasse»-tankegangen handler om å lære fra Jesu møter med mennesker og bruke dette i egne situasjoner. Det eksisterer brosjyrer og ressurser med direkte henvisninger til bibelvers. Disse ressursene kan brukes for å belyse tema som mobbing, utenforskap og konflikter med utgangspunkt i bibelske fortellinger

Konkrete hjelpemidler, som armbånd (som også Kristuskransen) og refleksjonsspørsmål, har vist seg å fungere godt i kirkelig undervisning. Disse kan samtidig være til nytte for allmenheten, og bør kunne tas i bruk av alle som ønsker å leve med troen synlig i hverdagen.

## Forslag til vedtak

Ungdommens kirkemøte 2025 oppfordrer:

1. alle til å se på Jesu liv og lære som en kilde til inspirasjon og et forbilde for hvordan et liv i etterfølgelse av Ham kan forvandle både enkeltmennesker og samfunnet rundt oss – og slik oppdage den kraften som ligger i å leve etter Hans eksempel, både på personlig og fellesskapsnivå.
2. menigheter til å lære alle å bruke WWJD som et verktøy for refleksjon og synlighet i hverdagslige situasjoner.
3. Kirkerådet til å utarbeide en undervisningsressurs om Jesus, som bygger på hele Bibelens vitnesbyrd om Ham, og som legger til rette for refleksjon over hva fortellingene, lignelsene og læren om Jesus kan bety i dag og i våre liv.
4. ansatte, frivillige og de kristne barne- og ungdomsorganisasjonene til å legge til rette for bruk av et bredere utvalg av fortellingene om Jesus i Den norske kirkes barne- og ungdomsarbeid.
5. Kirkerådet til å jobbe for at kristendommen og kristne skal, i tråd med nestekjærlighet, bli møtt med respekt på lik linje med andre religioner og livssyn. Dette gjelder både i skolemiljøet og i samfunnet for øvrig.
6. Kirkerådet til å fremme forståelsen av Jesu liv og lære som en kilde til etisk refleksjon og livstolkning i skolen, særlig i undervisningen i religion og livssyn.
7. Kirkerådet til å forstå sosialt og politisk engasjement lokalt og globalt som en del av kristen tro og praksis.